Samuel Joensen-Mikines (1906-79): Aftur av jarðarferð. 1937. Olja á lørift, 237 x 176 cm. Gáva 1949 frá Børge Husted-Andersen, advokati. Ein so stór mynd var eitt váðaverk fyri eitt ungt fátækt listafólk. Hon er tó eisini ein dramatisk stevnuskrá um lívið í Føroyum undir náttúrunnar og Guds aga. Málað í tíðarinnar grovu og myrku naturalismu við dámi av ekspressionismu;“ myrkamálarí” hevur hetta verið rópt. Sjólát og tuberklar tóku mangt lívið tá á døgum, men myndin av heimferðini hjá líkfylginum er meira enn frásøgn. Í tyngjandi myrkrinum er umhvørvið stytt niður í næstan onki. Andlitini eru álvarsamar grímur, og fólkini hevja seg upp í eina tríkantskompositión. Alt hevur strangleika og tign við íblástri frá byzantinskum halgimyndum. Á einum hægri stigi, verður ferðin sostatt til eina lívssigling, har tey syrgjandi á veg um eitt náttarmyrkt hav sjálvi stunda móti grøvini.